Boer oorleef 2de aanval: 'Jy wonder, is die kool die sous werd?' | Netwerk24
Boer oorleef 2de aanval: 'Jy wonder, is die kool die sous werd?'
Deur Marietie Louw-Carstens 29 Julie 2020 05:02
Indien daar nie vinnig 'n ommeswaai kom om plaasaanvalle en -moorde te stop nie gaan Suid-Afrika verarm.
So sê Bert Kotzé (48), 'n boer van Tinmyne buite Mokopane in Limpopo, wat verlede week 'n tweede gewapende aanval op sy plaas in minder as twee maande oorleef het.
"Hoe meer boere vermoor word of nie meer kan boer weens die veiligheidsituasie nie, hoe meer raak ons land se kospotte leeg."
Kotzé sê hy is die vierde geslag wat op die familieplaas, Bellevue, boer en "wil nie vlug nie, maar 'n mens kan nie so aangaan nie".
"Die rowers het wapens teen my kop gehou. Ons lewe van dag tot dag."
Enkele dae nadat Kotzé aangeval is, is Jeremias (January) Macheque (39), 'n voorman op die sitrusplaas van die JJ Bekker-boerdery in Toitskraal buite Marble Hall, doodgeskiet.
Bert Kotzé (48), 'n boer van Limpopo, wat verlede week die tweede keer in minder as twee maande op sy plaas in Tinmyne aangeval is. By hom is sy vriendin, Nadia Gallet (39), en haar dogter, Simoné (12). Foto: Verskaf
Hy het Saterdagmiddag lone aan werkers betaal toe hy drie keer in die bors geskiet is deur 'n man wat hom as 'n arbeider voorgedoen het. Die man en nog drie van sy makkers het met van die lonegeld in Macheque se rooi Toyota-bakkie gevlug.
Brig. Motlafela Mojapelo, polisiewoordvoerder in Limpopo, sê niemand is in hegtenis geneem nie. Die bakkie is naby die plaas gekry.
Kotzé en Nadia Gallet (39), sy vriendin, is in Mei die eerste keer deur 'n bende gewapende rowers oorval. Daar is toe vuurwapens, skootrekenaars, selfone en juweliersware gesteel.
Verlede Woensdagmiddag het dieselfde rowers Kotzé oorrompel toe hy die hek na 'n beeskraal oopgemaak het. Hy is geblinddoek en met 'n breekyster teen sy kop geslaan voordat sy hande en voete met baaltou vasgemaak is. Die rowers, wat Kotzé van die voorval in Mei herken het, het met hom agterop sy wit Toyota-bakkie die veld ingery.
Hy is in 'n watervoor gegooi en leë sakke waarin dierevoer is, is oor hom gepak. Die rowers het gedreig om hom dood te maak as hy nie sy huis se sleutel vir hulle gee nie.
Kotzé boer met beeste, skape en wild. Hy sê veediefstal het die afgelope tyd erg toegeneem in die gebied.
" 'n Mens voel hulpeloos, die polisie het nou nog nie gereageer op een van die veediefstalsake wat ek in April verlede jaar aangemeld het nie."
Mojapelo sê hy sal ondersoek instel na die veediefstalsake.
Kotzé sê hy gebruik hommeltuie as deel van die beveiliging op sy plaas. Hy betaal ook glad nie meer kontantlone aan sy werkers op die plaas nie.
Gallet en haar 12-jarige dogter, Simoné, gaan ook nou teen elke einde van die maand as veiligheidsmaatreël by familie elders woon. Elke middag vanaf 15:00 moet Kotzé en sy werkers die beeste in krale injaag voordat dit donker word en die diere teikens van veediewe word.
"Al die goed maak dit baie moeilik om te boer en 'n mens vra jouself gereeld, is die kool die sous werd?"
Kotzé sê hy klou aan sy geloof. "Die Here is in beheer en ek vestig my hoop op Hom. Ek wil nie van my plaas en boerdery weghardloop nie."